**ΕΠΙΤΡΟΠΗ ΔΙΚΑΙΟΥ ΠΛΗΡΟΦΟΡΙΚΗΣ**

**Βρυξέλλες, 13.09.2018 (10:00-12:00)**

1.- Ενημερώθηκαν τα μέλη για την πρόοδο της ενσωμάτωσης του **Κανονισμού GDPR** στην νομοθεσία των κρατών-μελών και τις ενέργειες των συλλογικών οργάνων των δικηγόρων για την ενημέρωση και συμμόρφωση των μελών τους. Από τις απαντήσεις σε σχετικό ερωτηματολόγιο της CCBE προκύπτει ότι:

- Oι περισσότερες χώρες εκτιμούν ότι η επεξεργασία προσωπικών δεδομένων από δικηγόρους/δικηγορικές εταιρείες δεν εμπίπτει στο πεδίο εφαρμογής του κανονισμού. Ολλανδία, Νορβηγία και ΗΒ σημειώνουν ότι πρέπει οι ίδιες οι δικ.εταιρείες να αξιολογούν εάν εμπίπτουν ή όχι στην υποχρέωση να έχουν υπεύθυνο προστασίας δεδομένων (DPO).

- Οι περισσότεροι δικ.σύλλογοι είναι επιφυλακτικοί για την ανάληψη καθηκόντων DPO από δικηγόρους και τονίζουν το ενδεχόμενο σύγκρουσης συμφερόντων. Θετικοί ή μάλλον θετικοί (υπό προϋποθέσεις) εμφανίζονται Τσεχία, Εσθονία, Ολλανδία.

- Οι περισσότερες χώρες συμφωνούν ότι η επεξεργασία προσωπικών δεδομένων από τον δικηγόρο γίνεται στα πλαίσια της σύμβασης εντολής και ως εκ τούτου δεν εφαρμόζεται το ά. 28 του κανονισμού GDPR. Επίσης, κατά την ενσωμάτωση του κανονισμού, τα κράτη μέλη (εξαιρ. Ιρλανδία) δεν έχουν προβλέψει ρητά εξαίρεση για την συνήθη επεξεργασία προσωπικών δεδομένων κατά την παροχή νομικών υπηρεσιών, ως ε τούτου οι νομικές υπηρεσίες καλύπτονται ερμηνευτικά από την αναγκαιότητα εξυπηρέτησης της εντολής και των εννόμων συμφερόντων του εντολέα.

- Οι δικ.σύλλογοι Αυστρίας & Ολλανδίας κρίνουν ότι επιβάλλεται κρυπτογράφηση της ηλεκτρονικής αλληλογραφίας των δικηγόρων όταν διακινούνται προσωπικά δεδομένα. Τα λοιπά μέλη θεωρούν ότι δεν προκύπτει υποχρέωση κρυπτογράφησης ηλεκτρονικής αλληλογραφίας για τους δικηγόρους εφ’ όσον βέβαια τηρούνται εύλογοι κανόνες ασφάλειας.

- Εξαιρέσεις του κανονισμού (ά.12-22): είτε προβλέπονται ρητά από την εγχώρια νομοθεσία για τις νομικές υπηρεσίες είτε οι τελευταίες εξαιρούνται ερμηνευτικά. Τα περισσότερα μέλη κρίνουν ότι απαιτείται ρητή συναίνεση του υποκειμένου στην περίπτωση επεξεργασίας εμπορικού χαρακτήρα (π.χ. διαφήμιση πελατολογίου κλπ).

- Δεν υπάρχει ομοφωνία ως προς τις προϋποθέσεις και τεχνικά χαρακτηριστικά της ασφαλούς διαφύλαξης των προσωπικών δεδομένων και την αναγκαία διάρκεια της εναποθήκευσης.

- Τα περισσότερα μέλη συμφωνούν ότι οι νομικές υπηρεσίες δεν υπάγονται στον έλεγχο της Αρχής Προστασίας Προσωπικών Δεδομένων είτε λόγω ρητής νομοθετικής εξαίρεσης είτε επειδή καλύπτονται από το επαγγελματικό απόρρητο

-----------------------------------------

2.- Τέθηκε υπόψη της επιτροπής η πρόταση της Αυστριακής Προεδρίας για ένα νέο **Κανονισμό για το σεβασμό της ιδιωτικότητας και την προστασία των προσωπικών δεδομένων στις ηλεκτρονικές επικοινωνίες και αντικατάσταση της Οδηγίας 2002/58/ΕΚ**. Ο κανονισμός φιλοδοξεί να ρυθμίσει την κατοχή, επεξεργασία και μετάδοση προσωπικών δεδομένων που διακινούνται στον κυβερνοχώρο με κάθε μέσο και διαδικασία (π.χ. μέσα κοινωνικής δικτύωσης, ηλεκτρονικές πληρωμές, κρυπτογραφημένα δίκτυα επικοινωνίας κλπ.)

Η πλειοψηφία των μελών συμφώνησε ότι χρειάζεται νέο νομοθέτημα, καθώς η τροποποίηση της υφιστάμενης οδηγίας δεν αρκεί.

-----------------------------------------

3.- Επίσης έγινε μνεία στις προτάσεις για την **επικαιροποίηση του Κανονισμού 1393/2007 περί επίδοσης και κοινοποίησης στα κράτη μέλη δικαστικών και εξωδίκων πράξεων σε αστικές ή εμπορικές υποθέσεις** (επίδοση ή κοινοποίηση πράξεων) και του **Κανονισμού** **1206/2001 για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές ή εμπορικές υποθέσεις** δεδομένου ότι το τρέχων καθεστώς λειτουργεί με πολύ αργούς ρυθμούς.

-----------------------------------------

4.- Πρόγραμμα **Evidence2e-CODEX** για την αμοιβαία συνδρομή σε νομικές υποθέσεις, τη διασύνδεση ψηφιακών αποδεικτικών μέσων στα πλαίσια της Οδηγίας για το Ευρωπαϊκό Ένταλμα Έρευνας: συζητήθηκε πώς μπορεί η CCBE να συνδράμει αποτελεσματικά στη διαπίστωση του βαθμού ενσωμάτωσης και να εντοπίσει ζητήματα που αφορούν ειδικότερα τους δικηγόρους.

-----------------------------------------

5.- Παρουσιάστηκε το επιχειρησιακό πρόγραμμα της **Ομάδας Εργασίας ΕΕ Ε-Justice για τα έτη 2019-2023** που περιλαμβάνει τη διασυνοριακή αναγνώριση δικηγόρων και την πρόσβαση στις δικαστικές υπηρεσίες άλλων κρατών μελών, συστάσεις για τη χρήση τεχνητής νοημοσύνης στο δικαιοδοτικό πεδίο, ηλεκτρονική πρόσβαση των δικηγόρων σε αποδεικτικά στοιχεία και ανταλλαγή αυτών, εκπαίδευση δικηγόρων στην ψηφιοποίηση των δικαστικών διαδικασιών σε εθνικό και διασυνοριακό επίπεδο.

-----------------------------------------

6.- Τέλος, αναφέρθηκε η πρόταση της γαλλικής αντιπροσωπείας να εκσυγχρονιστεί η **κάρτα μέλους** της CCBE και ενδεχομένως να συνδυαστεί με τη διασυνοριακή αναγνώριση δικηγόρων στα πλαίσια του προγράμματος E-justice.